Document ID: 32007R1337

KOMISSION ASETUS (EY) N:o 1337/2007,
annettu 15 päivänä marraskuuta 2007,
neuvoston asetuksen (EY) N:o 992/95 muuttamisesta tiettyjä Norjasta peräisin olevia kalastustuotteita koskevien yhteisön tariffikiintiöiden osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön tariffikiintiöiden avaamisesta ja hoidosta Norjasta peräisin olevien tiettyjen maatalous- ja kalastustuotteiden osalta 10 päivänä huhtikuuta 1995 annetun neuvoston asetuksen (EY) N:o 992/95 (1) ja erityisesti sen 5 artiklan 1 kohdan b alakohdan,
sekä katsoo seuraavaa:
(1)
Bulgarian ja Romanian osallistumisesta Euroopan talousalueeseen sovittiin ETA:n laajentumissopimuksella, jonka Euroopan yhteisö ja sen jäsenvaltiot, Islanti, Liechtenstein ja Norja sekä ETA:n hakijamaat allekirjoittivat 25 päivänä heinäkuuta 2007.
(2)
ETA:n laajentumissopimuksen väliaikaisesta soveltamisesta, kunnes ETA:n laajentumissopimuksen hyväksymismenettelyt vuonna 2007 saadaan päätökseen, sovittiin kirjeenvaihtona tehdyllä sopimuksella. Sopimus hyväksyttiin Bulgarian tasavallan ja Romanian Euroopan talousalueeseen osallistumisesta tehdyn sopimuksen ja neljän siihen liittyvän sopimuksen allekirjoittamisesta ja väliaikaisesta soveltamisesta 23 päivänä heinäkuuta 2007 tehdyllä neuvoston päätöksellä 2007/566/EY (2).
(3)
ETA:n laajentumissopimuksessa määrätään vuoden 1973 EY-Norja-vapaakauppasopimuksen lisäpöytäkirjasta. Tässä lisäpöytäkirjassa määrätään uusista vuotuisista tullittomista tariffikiintiöistä ja nykyisiin vuotuisiin tullittomiin tariffikiintiöihin tehtävistä muutoksista tuotaessa tiettyjä Norjasta peräisin olevia kaloja ja kalastustuotteita yhteisöön.
(4)
Lisäpöytäkirjassa vahvistettujen uusien ja muutettujen tariffikiintiöiden täytäntöönpanon varmistamiseksi on tarpeen muuttaa asetusta (EY) N:o 992/95.
(5)
Tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä 2 päivänä heinäkuuta 1993 annetussa komission asetuksessa (ETY) N:o 2454/93 (3) säädetään hallinnointijärjestelmästä niiden tariffikiintiöiden osalta, jotka on tarkoitettu käytettäviksi tulli-ilmoitusten päivämäärien kronologisessa järjestyksessä. Yksinkertaistamisen vuoksi samaa järjestelmää olisi sovellettava asetuksessa (EY) N:o 992/95 säädettyihin tariffikiintiöihin.
(6)
Tiettyjä lisäpöytäkirjassa määrättyjä tariffikiintiöitä ei olisi aluksi syytä pitää asetuksen (ETY) N:o 2454/93 308 c artiklan mukaisesti kriittisinä. Sen vuoksi näihin tariffikiintiöihin ei ole syytä soveltaa mainitun asetuksen 308 c artiklan 2 ja 3 kohtaa.
(7)
Lisäpöytäkirjan mukaisesti vuoden 2007 tariffikiintiöiden määriä ei saisi alentaa suhteessa siihen osaan vuotta, joka ehtii kulua ennen tariffikiintiöiden soveltamista. Toisaalta vuoden 2009 tariffikiintiöiden määriä olisi alennettava suhteessa siihen osaan vuotta 2009, jonka aikana tariffikiintiöitä ei sovelleta lainkaan.
(8)
Päätöksen 2007/566/EY mukaisesti uusia tariffikiintiöitä ja nykyisiin tariffikiintiöihin tehtyjä muutoksia on sovellettava 1 päivästä syyskuuta 2007. Sen vuoksi tätä asetusta olisi sovellettava samasta päivästä, ja sen olisi tultava voimaan välittömästi.
(9)
Tässä asetuksessa säädetyt toimenpiteet ovat tullikoodeksikomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 992/95 seuraavasti:
1)
Korvataan 2 artikla seuraavasti:
”2 artikla
Liitteessä I lueteltuja tariffikiintiöitä, joiden järjestysnumerot ovat 09.0745 ja 09.0758, ei sovelleta 1 päivästä tammikuuta31 päivään joulukuuta 2008.”
2)
Korvataan 3 artikla seuraavasti:
”3 artikla
Tässä asetuksessa vahvistettuja tariffikiintiöitä hallinnoidaan asetuksen (ETY) N:o 2454/93 308 a, 308 b ja 308 c artiklan mukaisesti.
Asetuksen (ETY) N:o 2454/93 308 c artiklan 2 ja 3 kohtaa ei sovelleta tariffikiintiöihin, joiden järjestysnumerot ovat 09.0850, 09.0851, 09.0852, 09.0854, 09.0855 ja 09.0856.”
3)
Muutetaan liitteet I ja II tämän asetuksen liitteen mukaisesti.
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Sitä sovelletaan 1 päivästä syyskuuta 2007.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 15 päivänä marraskuuta 2007.

Labels: 3
18
6